title: Sklep Sveta (SZVP) 2019/1171 z dne 8. julija 2019 o spremembi Sklepa (SZVP) 2017/2074 o omejevalnih ukrepih glede na razmere v Venezueli

text:
                  9.7.2019

                  SL

                  Uradni list Evropske unije

                  L 183/9

         SKLEP SVETA (SZVP) 2019/1171
         z dne 8. julija 2019
         o spremembi Sklepa (SZVP) 2017/2074 o omejevalnih ukrepih glede na razmere v Venezueli
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 13. novembra 2017 sprejel Sklep (SZVP) 2017/2074 (1) o omejevalnih ukrepih glede na razmere v Venezueli.

                     (2)

                     Posodobiti bi bilo treba obrazložitve za tri osebe s seznama iz Priloge I k Sklepu (SZVP) 2017/2074, za vse osebe s seznama iz navedene priloge pa bi bilo treba med podatke za ugotavljanje identitete vključiti njihov spol.

                     (3)

                     Sklep (SZVP) 2017/2074 bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Priloga I k Sklepu (SZVP) 2017/2074 se spremeni, kot je določeno v Prilogi k temu sklepu.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 8. julija 2019

                  Za Svet

                  Predsednica

               A.-K. PEKONEN

            (1)  Sklep Sveta (SZVP) 2017/2074 z dne 13. novembra 2017 o omejevalnih ukrepih glede na razmere v Venezueli (UL L 295, 14.11.2017, str. 60).

            PRILOGA
            V Prilogi I k Sklepu (SZVP) 2017/2074 se vnosi 1 do 18 nadomestijo z naslednjimi vnosi:

                           Ime in priimek

                           Podatki za ugotavljanje identitete

                           Obrazložitev

                           Datum uvrstitve na seznam

                           „1.

                           Néstor Luis Reverol Torres

                           Datum rojstva: 28. oktober 1964
                           Spol: moški.

                           Minister za notranje zadeve, pravosodje in mir; nekdanji generalni poveljnik bolivarske narodne garde. Odgovoren za hude kršitve človekovih pravic in zatiranje demokratične opozicije v Venezueli, vključno s prepovedjo in zatiranjem političnih demonstracij.

                           22.1.2018

                           2.

                           Gustavo Enrique González López

                           Datum rojstva: 2. november 1960
                           Spol: moški.

                           30. aprila 2019 ponovno imenovan za vodjo bolivarske narodne obveščevalne službe (SEBIN). Bivši svetovalec za varnost in obveščevalno dejavnost v uradu predsednika od 8. januarja 2019 do 30. aprila 2019 ter vodja SEBIN do oktobra 2018. Kot vodja SEBIN odgovoren za hude kršitve človekovih pravic (vključno s samovoljnimi odvzemi prostosti, nečloveškim ali ponižujočim ravnanjem in mučenjem) ter zatiranje civilne družbe in demokratične opozicije v Venezueli.

                           22.1.2018

                           3.

                           Tibisay Lucena Ramírez

                           Datum rojstva: 26. april 1959
                           Spol: ženski.

                           Predsednica državnega volilnega sveta (Consejo Nacional Electoral – CNE). S svojimi dejavnostmi in ukrepi ogroža demokracijo in pravno državo v Venezueli, med drugim tudi s spodbujanjem ustanovitve ustavodajne skupščine, saj ni zagotovila, da bi CNE ostal nepristranska in neodvisna institucija v skladu z venezuelsko ustavo.

                           22.1.2018

                           4.

                           Antonio José Benavides Torres

                           Datum rojstva: 13. junij 1961
                           Spol: moški.

                           Predsednik vlade okrožja Distrito Capital do januarja 2018. Generalni poveljnik bolivarske narodne garde do 21. junija 2017. Sodeloval pri zatiranju civilne družbe in demokratične opozicije v Venezueli, odgovoren za hude kršitve človekovih pravic, ki jih je zakrivila bolivarska narodna garda pod njegovim poveljstvom. Kot generalni poveljnik bolivarske narodne garde je s svojimi dejavnostmi in ukrepi, vključno z vodilno vlogo bolivarske narodne garde pri nadzoru civilnih demonstracij in javnim zagovarjanjem stališča, da bi morala imeti vojaška sodišča sodne pristojnosti v zvezi s civilnim prebivalstvom, ogrožal pravno državo v Venezueli.

                           22.1.2018

                           5.

                           Maikel José Moreno Pérez

                           Datum rojstva: 12. december 1965
                           Spol: moški.

                           Predsednik in nekdanji podpredsednik venezuelskega vrhovnega sodišča (Tribunal Supremo de Justicia). V teh funkcijah podpira in spodbuja vladne ukrepe in politike, ki ogrožajo demokracijo in pravno državo v Venezueli, in je odgovoren za dejanja in izjave, s katerimi je bila nasilno prevzeta oblast v nacionalni skupščini.

                           22.1.2018

                           6.

                           Tarek William Saab Halabi

                           Datum rojstva: 10. september 1963
                           Spol: moški.

                           Venezuelski državni tožilec, ki ga je imenovala ustavodajna skupščina. V tej in v preteklih funkcijah varuha človekovih pravic in predsednika republiškega sveta za moralo (Consejo Moral Republicano) ogroža demokracijo in pravno državo v Venezueli z javnim podpiranjem ukrepov proti nasprotnikom vlade in odvzema pristojnosti narodni skupščini.

                           22.1.2018

                           7.

                           Diosdado Cabello Rondón

                           Datum rojstva: 15. april 1963
                           Spol: moški.

                           Predsednik ustavodajne skupščine in prvi podpredsednik Združene socialistične stranke Venezuele (PSUV). Sodeluje pri ogrožanju demokracije in pravne države v Venezueli, tudi z uporabo medijev za javne napade in grožnje politični opoziciji, drugim medijem in civilni družbi.

                           22.1.2018

                           8.

                           Tareck Zaidan El-Aissami Maddah

                           Podpredsednik za gospodarstvo in minister za nacionalno industrijo in proizvodnjo.
                           Datum rojstva: 12. november 1974
                           Spol: moški.

                           Podpredsednik za gospodarstvo in minister za nacionalno industrijo in proizvodnjo. Kot nekdanji podpredsednik Venezuele, ki nadzira vodstvo bolivarske narodne obveščevalne službe (SEBIN), je Maddah odgovoren za hude kršitve človekovih pravic, ki jih izvaja SEBIN, vključno s samovoljnimi pridržanji, politično motiviranimi preiskavami, nečloveškim in poniževalnim ravnanjem ter mučenjem. Odgovoren je tudi za podpiranje in izvajanje politike in dejavnosti, ki ogrožajo demokracijo in pravno državo, vključno s prepovedjo javnih protestov, in za vodenje ‚poveljstva proti državnemu udaru‘ predsednika Madura, ki je usmerjeno v civilno družbo in demokratično opozicijo.

                           25.6.2018

                           9.

                           Sergio José Rivero Marcano

                           Generalni inšpektor bolivarske narodne garde
                           Datum rojstva: 8. november 1964
                           Spol: moški.

                           Generalni poveljnik bolivarske narodne garde do 16. januarja 2018. Sodeloval pri zatiranju civilne družbe in demokratične opozicije v Venezueli, odgovoren za hude kršitve človekovih pravic, ki jih je zakrivila bolivarska narodna garda pod njegovim poveljstvom, vključno s prekomerno uporabo sile ter samovoljnim pridržanjem pripadnikov civilne družbe in opozicije, ki so bili podvrženi tudi slabemu ravnanju. Kot generalni poveljnik bolivarske narodne garde, ki je napadala člane demokratično izvoljene nacionalne skupščine in ustrahovala novinarje, ki so poročali o potvorjenih volitvah v nelegitimno ustavodajno skupščino, je s svojimi dejavnostmi in ukrepi ogrožal demokracijo in pravno državo v Venezueli.

                           25.6.2018

                           10.

                           Jesús Rafael Suárez Chourio

                           Generalni poveljnik bolivarske vojske
                           Datum rojstva: 19. julij 1962
                           Spol: moški.

                           Generalni poveljnik bolivarske nacionalne vojske Venezuele in nekdanji poveljnik venezuelskega organa za celovito obrambo osrednjega območja (REDI Central). Odgovoren za kršitve človekovih pravic, ki so jih zakrivile sile pod njegovim poveljstvom, vključno s prekomerno uporabo sile in trpinčenjem zapornikov. Napadal demokratično opozicijo in podpiral uporabo vojaških sodišč za sojenje civilnim protestnikom.

                           25.6.2018

                           11.

                           Iván Hernández Dala

                           Vodja generalnega direktorata za vojaško protiobveščevalno delovanje
                           Datum rojstva: 18. maj 1966
                           Spol: moški.

                           Vodja generalnega direktorata za vojaško protiobveščevalno delovanje (DGCIM) od januarja 2014 in vodja predsedniške garde od septembra 2015. Kot vodja DGCIM je Iván Hernández Dala odgovoren za hude kršitve človekovih pravic in zatiranje civilne družbe in demokratične opozicije, ki so jih zakrivili člani DGCIM pod njegovim poveljstvom, vključno s prekomerno uporabo sile in trpinčenjem zapornikov.

                           25.6.2018

                           12.

                           Delcy Eloina Rodríguez Gómez

                           Podpredsednica Bolivarske republike Venezuele
                           Datum rojstva: 18. maj 1969
                           Spol: ženski.

                           Podpredsednica Bolivarske republike Venezuele, nekdanja predsednica nelegitimne ustavodajne skupščine in nekdanja članica predsedniške komisije za ustanovitev te skupščine. Njene dejavnosti v okviru predsedniške komisije in nato kot predsednice nelegitimne ustavodajne skupščine so ogrožale demokracijo in pravno državo v Venezueli, vključno s prisvojitvijo pooblastil nacionalne skupščine in njihovo uporabo za napade na opozicijo in preprečitev njenega sodelovanja v političnem procesu.

                           25.6.2018

                           13.

                           Elías José Jaua Milano

                           Minister ljudske oblasti za izobraževanje
                           Datum rojstva: 16. december 1969
                           Spol: moški.

                           Minister ljudske oblasti za izobraževanje. Nekdanji predsednik predsedniške komisije za nelegitimno nacionalno ustavodajno skupščino. Odgovoren za ogrožanje demokracije in pravne države v Venezueli z vlogo, ki jo je imel pri oblikovanju nelegitimne ustavodajne skupščine.

                           25.6.2018

                           14.

                           Sandra Oblitas Ruzza

                           Podpredsednica nacionalnega volilnega sveta
                           Datum rojstva: 7. junij 1969
                           Spol: ženski.

                           Podpredsednica nacionalnega volilnega sveta (CNE) in predsednica komisije za volilni in civilni imenik. Odgovorna za dejavnosti CNE, ki so ogrožale demokracijo v Venezueli, vključno s prispevanjem k oblikovanju nelegitimne ustavodajne skupščine in manipulacijam volilnega procesa.

                           25.6.2018

                           15.

                           Freddy Alirio Bernal Rosales

                           Datum rojstva: 16. junij 1962
                           Spol: moški.

                           Vodja nacionalnega kontrolnega centra lokalnih odborov za oskrbo in proizvodnjo (CLAP) in generalni komisar SEBIN. Odgovoren za ogrožanje demokracije z manipulacijo programa za razdelitev paketov hrane v volilne namene, ki so jo izvedli CLAP. Poleg tega je kot generalni komisar SEBIN odgovoren za dejavnosti SEBIN, ki vključujejo hude kršitve človekovih pravic, kot so samovoljna pridržanja.

                           25.6.2018

                           16.

                           Katherine Nayarith Harrington Padrón

                           Datum rojstva: 5. december 1971
                           Spol: ženski.

                           Namestnica generalnega državnega tožilca od julija 2017 do oktobra 2018. V nasprotju z ustavo jo je za namestnico generalnega državnega tožilca imenovalo vrhovno sodišče in ne nacionalna skupščina. Odgovorna za ogrožanje demokracije in pravne države v Venezueli, med drugim zaradi uvedbe politično motiviranih pregonov in nepreiskovanja domnevnih kršitev človekovih pravic, ki jih je zakrivil Madurov režim.

                           25.6.2018

                           17.

                           Socorro Elizabeth Hernández Hernández

                           Datum rojstva: 11. marec 1952
                           Spol: ženski.

                           Predstojnica in članica nacionalnega volilnega sveta (CNE) in članica nacionalne volilne komisije (JNE). Odgovorna za dejavnosti CNE, ki so ogrožale demokracijo v Venezueli, vključno s prispevanjem k oblikovanju nelegitimne ustavodajne skupščine in manipulacijam volilnega procesa v zvezi s preklicem razveljavitvenih predsedniških volitev leta 2016, preložitvijo guvernerskih volitev leta 2016 ter selitvijo volišč tik pred guvernerskimi volitvami leta 2017.

                           25.6.2018

                           18.

                           Xavier Antonio Moreno Reyes

                           Generalni sekretar nacionalnega volilnega sveta
                           Spol: moški.

                           Generalni sekretar nacionalnega volilnega sveta (CNE). Odgovoren za potrditev odločitev CNE, ki so ogrožale demokracijo v Venezueli, vključno s prispevalnjem k oblikovanju nelegitimne ustavodajne skupščine in manipulacijam volilnega procesa.

                           25.6.2018“


title: Sklep Sveta (EU) 2019/1178 z dne 8. julija 2019 o stališču, ki se v imenu Evropske unije zastopa v Odboru za sodelovanje, ustanovljenem s Sporazumom o sodelovanju in carinski uniji med Evropsko gospodarsko skupnostjo in njenimi državami članicami, na eni strani, in Republiko San Marino, na drugi strani, v zvezi z določbami, ki se uporabljajo za ekološko pridelavo in označevanje ekoloških proizvodov ter za ureditev za uvoz ekoloških proizvodov

text:
                  11.7.2019

                  SL

                  Uradni list Evropske unije

                  L 185/30

         SKLEP SVETA (EU) 2019/1178
         z dne 8. julija 2019
         o stališču, ki se v imenu Evropske unije zastopa v Odboru za sodelovanje, ustanovljenem s Sporazumom o sodelovanju in carinski uniji med Evropsko gospodarsko skupnostjo in njenimi državami članicami, na eni strani, in Republiko San Marino, na drugi strani, v zvezi z določbami, ki se uporabljajo za ekološko pridelavo in označevanje ekoloških proizvodov ter za ureditev za uvoz ekoloških proizvodov
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o sodelovanju in carinski uniji med Evropsko skupnostjo in njenimi državami članicami, na eni strani, in Republiko San Marino, na drugi strani (1) (v nadaljnjem besedilu: Sporazum) je Unija sklenila s Sklepom Sveta 2002/245/ES (2), ki je začel veljati 1. aprila 2002.

                     (2)

                     Odbor za sodelovanje mora na podlagi člena 7(2) Sporazuma podrobneje določiti določbe zakonodaje Unije, ki se uporablja v zvezi z državami nečlanicami, med drugim na področju veterine, zdravstvenega varstva rastlin in kakovosti, če so potrebni za pravilno delovanje notranjega trga.

                     (3)

                     Odbor za sodelovanje mora na podlagi Sporazuma sprejeti odločitev o določbah zakonodaje Unije, ki se uporabljajo za ekološko pridelavo in označevanje ekoloških proizvodov ter za ureditev za uvoz ekoloških proizvodov.

                     (4)

                     Primerno je, da se določi stališče, ki se v imenu Unije zastopa v Odboru za sodelovanje, saj bo podrobnejša določitev določb zakonodaje Unije, ki se uporabljajo, okrepila pravno varnost za pogodbenici Sporazuma in bo podpirala pravilno delovanje carinske unije med Unijo in San Marinom.

                     (5)

                     Zato je treba pojasniti veljavno zakonodajo Unije o ekološki pridelavi in označevanju ekoloških proizvodov, ki vključuje Uredbo Sveta (ES) št. 834/2007 (3) ter uredbi Komisije (ES) št. 889/2008 (4) in (ES) št. 1235/2008 (5). Poleg tega je primerno določiti potrebne ureditve za uvoz ekoloških proizvodov ter postopek, ki se uporabi v primeru, ko se sprejme nova zakonodaja Unije o ekološki pridelavi in označevanju ekoloških proizvodov, ki vpliva na sklicevanja na veljavne določbe in dogovorjene dogovore.

                     (6)

                     Stališče Unije v okviru Odbora za sodelovanje bi moralo temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Evropske unije zastopa v okviru Odbora za sodelovanje, ustanovljenega s Sporazumom o sodelovanju in carinski uniji med Evropsko skupnostjo in njenimi državami članicami, na eni strani, in Republiko San Marino, na drugi strani, je osnovano na osnutku sklepa Odbora za sodelovanje, priloženega temu sklepu.
            Predstavniki Unije v Odboru za sodelovanje se lahko o manjših spremembah sklepa iz prvega odstavka dogovorijo brez nadaljnjega sklepa Sveta.

            Člen 2
            Ta sklep začne veljati na dan sprejetja.

            V Bruslju, 8. julija 2019

                  Za Svet

                  Predsednica

               A.-K. PEKONEN

            (1)  UL L 84, 28.3.2002, str. 43.

            (2)  Sklep Sveta 2002/245/ES z dne 28. februarja 2002 o sklenitvi Sporazuma o sodelovanju in carinski uniji med Evropsko gospodarsko skupnostjo in Republiko San Marino in Protokola k navedenemu Sporazumu kot posledica širitve, ki je začela veljati 1. januarja 1995 (UL L 84, 28.3.2002, str. 41).

            (3)  Uredba Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (UL L 189, 20.7.2007, str. 1).

            (4)  Uredba Komisije (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora (UL L 250, 18.9.2008, str. 1).

            (5)  Uredba Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (UL L 334, 12.12.2008, str. 25).

            OSNUTEK
            SKLEP št. …/2019 ODBORA ZA SODELOVANJE EU-SAN MARINO
            z dne …
            o veljavnih določbah o ekološki pridelavi in označevanju ekoloških proizvodov ter ureditvah za uvoz ekoloških proizvodov, sprejetih v okviru Sporazuma o sodelovanju in carinski uniji med Evropsko skupnostjo in njenimi državami članicami, na eni strani, in Republiko San Marino, na drugi strani
            ODBOR ZA SODELOVANJE MED EU IN SAN MARINOM JE –
            ob upoštevanju Sporazuma o sodelovanju in carinski uniji med Evropsko skupnostjo in njenimi državami članicami, na eni strani in Republiko San Marino, na drugi strani (1) ter zlasti členov 7(2), 8(3)(c) in 23(1) Sporazuma,
            ob upoštevanju naslednjega:

                        (1)

                        Člen 6(4) Sporazuma o sodelovanju in carinski uniji med Evropsko skupnostjo in njenimi državami članicami, na eni strani, in Republiko San Marino, na drugi strani (v nadaljnjem besedilu: Sporazum) določa, da se Republika San Marino v trgovini s kmetijskimi proizvodi med Unijo in Republiko San Marino zavezuje, da bo sprejela zakonodajo Unije o kakovosti, kadar je to potrebno za pravilno delovanje Sporazuma.

                        (2)

                        Po peti alinei člena 7(1) Sporazuma mora Republika San Marino za države, ki niso članice Unije (v nadaljnjem besedilu: tretje države), uporabljati zakonodajo Unije o kakovosti, kadar je to potrebno za pravilno delovanje Sporazuma.

                        (3)

                        Da bi se izognili oviram za prosti promet blaga in zagotovili pravilno delovanje carinske unije, ki je bila vzpostavljena s Sporazumom, je primerno podrobneje določiti določbe zakonodaje Unije o kakovosti, ki se uporabljajo za ekološko pridelavo in označevanje ekoloških proizvodov.

                        (4)

                        Za zagotovitev skladnosti z zakonodajo Unije v zvezi z uvozom ekoloških proizvodov iz tretjih držav v Republiko San Marino je treba določiti ustrezne ureditve, ki jih bodo uporabljali njeni nacionalni organi.

                        (5)

                        Za zagotovitev skladnosti z zakonodajo Unije v zvezi z ekološkimi proizvodi, pripravljenimi ali proizvedenimi v Republiki San Marino, bi bilo prav tako treba določiti ustrezne ureditve.

                        (6)

                        Prav tako je primerno določiti postopek, ki ga je treba uporabiti v primeru sprejetja nove zakonodaje Unije o ekološki pridelavi in označevanju ekoloških proizvodov, ki vpliva na sklicevanja na določbe in ureditve iz tega sklepa –

                  SPREJEL NASLEDNJI SKLEP:

               Člen 1
               Veljavne določbe zakonodaje Unije o ekološki pridelavi in označevanju ekoloških proizvodov so navedene v Prilogi A.

               Člen 2
               Ureditve, potrebne za zagotovitev skladnosti z zakonodajo Unije iz člena 1 v zvezi z uvozom ekoloških proizvodov iz tretjih držav v Republiko San Marino, so določene v Prilogi B.

               Člen 3
               Ureditve, potrebne za zagotovitev skladnosti z zakonodajo Unije iz člena 1 v zvezi z uvozom ekoloških proizvodov, pripravljenih ali proizvedenih v Republiki San Marino, so določene v Prilogi C.

               Člen 4
               O spremembah prilog A, B in C ter drugih praktičnih ureditvah, potrebnih za uporabo zakonodaje iz navedenih prilog, se dogovorijo službe Evropske komisije in organi Republike San Marino.

               Člen 5
               Ta sklep začne veljati na dan sprejetja.

               V ….

                     Za Odbor za sodelovanje

                     Predsednik

               (1)  UL L 84, 28.3.2002, str. 43.

               PRILOGA A
               SEZNAM VELJAVNIH DOLOČB O EKOLOŠKI PRIDELAVI IN OZNAČEVANJU EKOLOŠKIH PROIZVODOV
               Uredba Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (UL L 189, 20.7.2007, str. 1), kakor je bila spremenjena z:

                           —

                           Uredbo Sveta (ES) št. 967/2008 z dne 29. septembra 2008 (UL L 264, 3.10.2008, str. 1),

                           —

                           Uredbo Sveta (EU) št. 517/2013 z dne 13. maja 2013 (UL L 158, 10.6.2013, str. 1).

                     Uredba Komisije (ES) št. 889/2008 z dne 5. septembra 2008 o določitvi podrobnih pravil za izvajanje Uredbe Sveta (ES) št. 834/2007 o ekološki pridelavi in označevanju ekoloških proizvodov glede ekološke pridelave, označevanja in nadzora (UL L 250, 18.9.2008, str. 1), kakor je bila spremenjena z:

                           —

                           Uredbo Komisije (ES) št. 1254/2008 z dne 15. decembra 2008 (UL L 337, 16.12.2008, str. 80),

                           —

                           Uredbo Komisije (ES) št. 710/2009 z dne 5. avgusta 2009 (UL L 204, 6.8.2009, str. 15),

                           —

                           Uredbo Komisije (EU) št. 271/2010 z dne 24. marca 2010 (UL L 84, 31.3.2010, str. 19),

                           —

                           Izvedbeno uredbo Komisije (EU) št. 344/2011 z dne 8. aprila 2011 (UL L 96, 9.4.2011, str. 15),

                           —

                           Izvedbeno uredbo Komisije (EU) št. 426/2011 z dne 2. maja 2011 (UL L 113, 3.5.2011, str. 1),

                           —

                           Izvedbeno uredbo Komisije (EU) št. 126/2012 z dne 14. februarja 2012 (UL L 41, 15.2.2012, str. 5),

                           —

                           Izvedbeno uredbo Komisije (EU) št. 203/2012 z dne 8. marca 2012 (UL L 71, 9.3.2012, str. 42),

                           —

                           Izvedbeno uredbo Komisije (EU) št. 505/2012 z dne 14. junija 2012 (UL L 154, 15.6.2012, str. 12),

                           —

                           Izvedbeno uredbo Komisije (EU) št. 392/2013 z dne 29. aprila 2013 (UL L 118, 30.4.2013, str. 5),

                           —

                           Uredbo Komisije (EU) št. 519/2013 z dne 21. februarja 2013 (UL L 158, 10.6.2013, str. 74),

                           —

                           Izvedbeno uredbo Komisije (EU) št. 1030/2013 z dne 24. oktobra 2013 (UL L 283, 25.10.2013, str. 15),

                           —

                           Izvedbeno uredbo Komisije (EU) št. 1364/2013 z dne 17. decembra 2013 (UL L 343, 19.12.2013, str. 29),

                           —

                           Izvedbeno uredbo Komisije (EU) št. 354/2014 z dne 8. aprila 2014 (UL L 106, 9.4.2014, str. 7),

                           —

                           Izvedbeno uredbo Komisije (EU) št. 836/2014 z dne 31. julija 2014 (UL L 230, 1.8.2014, str. 10),

                           —

                           Izvedbeno uredbo Komisije (EU) št. 1358/2014 z dne 18. decembra 2014 (UL L 365, 19.12.2014, str. 97),

                           —

                           Izvedbeno uredbo Komisije (EU) 2016/673 z dne 29. aprila 2016 (UL L 116, 30.4.2016, str. 8);

                           —

                           Izvedbeno uredbo Komisije (EU) 2016/1842 z dne 14. oktobra 2016 (UL L 282, 19.10.2016, str. 19);

                           —

                           Izvedbeno uredbo Komisije (EU) 2017/838 z dne 17. maja 2017 (UL L 125, 18.5.2017, str. 5),

                           —

                           Izvedbeno uredbo Komisije (EU) 2017/2273 z dne 8. decembra 2017 (UL L 326, 9.12.2017, str. 42),

                           —

                           Izvedbeno uredbo Komisije (EU) 2018/1584 z dne 22. oktobra 2018 (UL L 264, 23.10.2018, str. 1).

                     Uredba Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (UL L 334, 12.12.2008, str. 25), kakor je bila spremenjena z:

                           —

                           Uredbo Komisije (ES) št. 537/2009 z dne 19. junija 2009 (UL L 159, 20.6.2009, str. 6),

                           —

                           Uredbo Komisije (EU) št. 471/2010 z dne 31. maja 2010 (UL L 134, 1.6.2010, str. 1),

                           —

                           Izvedbeno uredbo Komisije (EU) št. 590/2011 z dne 20. junija 2011 (UL L 161, 21.6.2011, str. 9),

                           —

                           Izvedbeno uredbo Komisije (EU) št. 1084/2011 z dne 27. oktobra 2011 (UL L 281, 28.10.2011, str. 3),

                           —

                           Izvedbeno uredbo Komisije (EU) št. 1267/2011 z dne 6. decembra 2011 (UL L 324, 7.12.2011, str. 9),

                           —

                           Izvedbeno uredbo Komisije (EU) št. 126/2012 z dne 14. februarja 2012 (UL L 41, 15.2.2012, str. 5),

                           —

                           Izvedbeno uredbo Komisije (EU) št. 508/2012 z dne 20. junija 2012 (UL L 162, 21.6.2012, str. 1),

                           —

                           Izvedbeno uredbo Komisije (EU) št. 751/2012 z dne 16. avgusta 2012 (UL L 222, 18.8.2012, str. 5),

                           —

                           Izvedbeno uredbo Komisije (EU) št. 125/2013 z dne 13. februarja 2013 (UL L 43, 14.2.2013, str. 1).

                           —

                           Uredbo Komisije (EU) št. 519/2013 z dne 21. februarja 2013 (UL L 158, 10.6.2013, str. 74),

                           —

                           Izvedbeno uredbo Komisije (EU) št. 567/2013 z dne 18. junija 2013 (UL L 167, 19.6.2013, str. 30).

                           —

                           Izvedbeno uredbo Komisije (EU) št. 586/2013 z dne 20. junija 2013 (UL L 169, 21.6.2013, str. 51),

                           —

                           Izvedbeno uredbo Komisije (EU) št. 355/2014 z dne 8. aprila 2014 (UL L 106, 9.4.2014, str. 15),

                           —

                           Izvedbeno uredbo Komisije (EU) št. 442/2014 z dne 30. aprila 2014 (UL L 130, 1.5.2014, str. 39),

                           —

                           Izvedbeno uredbo Komisije (EU) št. 644/2014 z dne 16. junija 2014 (UL L 177, 17.6.2014, str. 42),

                           —

                           Izvedbeno uredbo Komisije (EU) št. 829/2014 z dne 30. julija 2014 (UL L 228, 31.7.2014, str. 9),

                           —

                           Izvedbeno uredbo Komisije (EU) št. 1287/2014 z dne 28. novembra 2014 (UL L 348, 4.12.2014, str. 1),

                           —

                           Izvedbeno uredbo Komisije (EU) 2015/131 z dne 26. januarja 2015 (UL L 23, 29.1.2015, str. 1),

                           —

                           Izvedbeno uredbo Komisije (EU) 2015/931 z dne 17. junija 2015 (UL L 151, 18.6.2015, str. 1),

                           —

                           Izvedbeno uredbo Komisije (EU) 2015/1980 z dne 4. novembra 2015 (UL L 289, 5.11.2015, str. 6),

                           —

                           Izvedbeno uredbo Komisije (EU) 2015/2345 z dne 15. decembra 2015 (UL L 330, 16.12.2015, str. 29),

                           —

                           Izvedbeno uredbo Komisije (EU) 2016/459 z dne 18. marca 2016 (UL L 80, 31.3.2016, str. 14),

                           —

                           Izvedbeno uredbo Komisije (EU) 2016/910 z dne 9. junija 2016 (UL L 153, 10.6.2016, str. 23),

                           —

                           Izvedbeno uredbo Komisije (EU) 2016/1330 z dne 2. avgusta 2016 (UL L 210, 4.8.2016, str. 43),

                           —

                           Izvedbeno uredbo Komisije (EU) 2016/1842 z dne 14. oktobra 2016 (UL L 282, 19.10.2016, str. 19);

                           —

                           Izvedbeno uredbo Komisije (EU) 2016/2259 z dne 15. decembra 2016 (UL L 342, 16.12.2016, str. 4),

                           —

                           Izvedbeno uredbo Komisije (EU) 2017/872 z dne 22. maja 2017 (UL L 134, 23.5.2017, str. 6),

                           —

                           Izvedbeno uredbo Komisije (EU) 2017/1473 z dne 14. avgusta 2017 (UL L 210, 15.8.2017, str. 4),

                           —

                           Izvedbeno uredbo Komisije (EU) 2017/1862 z dne 16. oktobra 2017 (UL L 266, 17.10.2017, str. 1),

                           —

                           Izvedbeno uredbo Komisije (EU) 2017/2329 z dne 14. decembra 2017 (UL L 333, 15.12.2017, str. 29),

                           —

                           Izvedbeno uredbo Komisije (EU) 2018/949 z dne 3. julija 2018 (UL L 167, 4.7.2018, str. 3),

                           —

                           Izvedbeno uredbo Komisije (EU) 2019/39 z dne 10. januarja 2019 (UL L 9, 11.1.2019, str. 106),

                     kakor je bila popravljena z:

                              UL L 28, 4.2.2015, str. 48 (1287/2014),

                              UL L 241, 17.9.2015, str. 51 (2015/131).

               PRILOGA B
               UREDITVE IZ ČLENA 2

                           1.

                           Ekološkim proizvodom, uvoženim v Republiko San Marino iz tretjih držav, se priloži potrdilo o kontrolnem pregledu iz točke (d) prvega pododstavka člena 33(1) Uredbe (ES) št. 834/2007.

                           2.

                           Republika San Marino uporablja elektronski sistem Traces (Trade Control and Expert System - Traces), vzpostavljen z Odločbo Komisije 2003/24/ES (1) za obdelavo elektronskih potrdil o kontrolnem pregledu za uvoz ekoloških proizvodov iz tretjih držav.

                           3.

                           Za namene člena 13 Uredbe (ES) št. 1235/2008 v zvezi z uvozom ekoloških proizvodov iz tretjih držav v Republiko San Marino preverjanje pošilk in overitev potrdil o kontrolnih pregledih, ki uporabljajo Traces, v imenu Republike San Marino opravijo carinski uradi iz Priloge II k Sklepu „Omnibus“ št. 1/2010 (2).

                           4.

                           Za namene člena 16(2) Uredbe (ES) št. 1235/2008 se od Republike San Marino lahko zahteva, da deluje kot soporočevalec. Republika San Marino lahko to nalogo sprejme po lastni presoji.

                  (1)  Odločba Komisije 2003/24/ES z dne 30. decembra 2002 o razvoju celovitega računalniškega veterinarskega sistema (UL L 8, 14.1.2003, str. 44).

                  (2)  Sklep „Omnibus“ št. 1/2010 Odbora za sodelovanje med EU in San Marinom z dne 29. marca 2010 o različnih ukrepih za izvajanje Sporazuma o sodelovanju in carinski uniji med Evropsko gospodarsko skupnostjo in Republiko San Marino (UL L 156, 23.6.2010, str. 13).

               PRILOGA C
               UREDITVE IZ ČLENA 3

                           1.

                           V ustreznih členih uredb, navedenih v Prilogi A, se razume, da izraz „država članica“ ali „države članice“ vključuje Republiko San Marino.

                           2.

                           Kadar ustrezni členi uredb, navedeni v Prilogi A, določajo, da mora država članica sprejeti odločitev ali poslati sporočilo ali uradno obvestilo, tako odločitev sprejmejo ali tako sporočilo ali uradno obvestilo pošljejo organi Republike San Marino. Ti organi upoštevajo mnenja znanstvenih odborov Unije in kot podlago za svoje odločitve uporabijo sodno prakso Sodišča Evropske unije in pravila upravnega ravnanja, ki jih je sprejela Evropska komisija.


title: Sklep Sveta (EU) 2019/1180 z dne 8. julija 2019 o stališču, ki se v imenu Evropske unije zavzame v Skupnem odboru EGP glede spremembe Protokola 31 k Sporazumu EGP, o sodelovanju na posebnih področjih, za katera ne veljajo štiri temeljne svobode (Proračunska vrstica 12 02 01 – Izvajanje in razvoj enotnega trga za finančne storitve) (Besedilo velja za EGP.)

text:
                  11.7.2019

                  SL

                  Uradni list Evropske unije

                  L 185/42

         SKLEP SVETA (EU) 2019/1180
         z dne 8. julija 2019
         o stališču, ki se v imenu Evropske unije zavzame v Skupnem odboru EGP glede spremembe Protokola 31 k Sporazumu EGP, o sodelovanju na posebnih področjih, za katera ne veljajo štiri temeljne svobode (Proračunska vrstica 12 02 01 – Izvajanje in razvoj enotnega trga za finančne storitve)
         (Besedilo velja za EGP)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe,
         ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

                     (2)

                     V skladu s členom 98 Sporazuma EGP se lahko Skupni odbor EGP med drugim odloči spremeniti Protokol 31 k Sporazumu EGP.

                     (3)

                     Protokol 31 k Sporazumu EGP vsebuje določbe o sodelovanju na posebnih področjih, za katera ne veljajo štiri temeljne svobode.

                     (4)

                     Primerno je, da pogodbenice Sporazuma EGP še naprej sodelujejo pri ukrepih Unije, ki se financirajo iz splošnega proračuna Evropske unije, v zvezi z izvajanjem in razvojem enotnega trga za finančne storitve.

                     (5)

                     Protokol 31 k Sporazumu EGP bi bilo zato treba spremeniti, da se to razširjeno sodelovanje omogoči od 1. januarja 2019.

                     (6)

                     Stališče Unije v Skupnem odboru EGP bi zato moralo temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame v Skupnem odboru EGP glede predlagane spremembe Protokola 31 k Sporazumu EGP, o sodelovanju na posebnih področjih, za katera ne veljajo štiri temeljne svobode, temelji na osnutku sklepa Skupnega odbora EGP, priloženem temu sklepu.

            Člen 2
            Ta sklep začne veljati na dan sprejetja.

            V Bruslju, 8. julija 2019

                  Za Svet

                  Predsednica

               A.-K. PEKONEN

            (1)  UL L 305, 30.11.1994, str. 6.

            (2)  UL L 1, 3.1.1994, str. 3.

            OSNUTEK
            SKLEP SKUPNEGA ODBORA EGP št. …/2019
            z dne …
            o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode
            SKUPNI ODBOR EGP JE –
            ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) ter zlasti členov 86 in 98 Sporazuma EGP,
            ob upoštevanju naslednjega:

                        (1)

                        Primerno je, da pogodbenice Sporazuma EGP še naprej sodelujejo pri ukrepih Unije, ki se financirajo iz splošnega proračuna Evropske unije, v zvezi z izvajanjem in razvojem enotnega trga za finančne storitve.

                        (2)

                        Protokol 31 k Sporazumu EGP bi bilo zato treba spremeniti, da se to razširjeno sodelovanje omogoči od 1. januarja 2019 –

                  SPREJEL NASLEDNJI SKLEP:

               Člen 1
               V odstavku 11 člena 7 Protokola 31 k Sporazumu EGP se besedilo „in 2018“ nadomesti z besedilom „, 2018 in 2019“.

               Člen 2
               Ta sklep začne veljati dan po predložitvi zadnjega uradnega obvestila v skladu s členom 103(1) Sporazuma EGP (*1).
               Uporablja se od 1. januarja 2019.

               Člen 3
               Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

               V Bruslju,

                     Za Skupni odbor EGP

                     Predsednik

                     Sekretarja

                     Skupnega odbora EGP

               (*1)  [Navedena ni nobena ustavna zahteva.] [Navedene so ustavne zahteve.]


title: Sklep Komisije (EU) 2019/1182 z dne 3. julija 2019 o predlagani državljanski pobudi „Pravo EU, pravice manjšin in demokratizacija španskih institucij“ (notificirano pod dokumentarno številko C(2019) 4972)

text:
                  11.7.2019

                  SL

                  Uradni list Evropske unije

                  L 185/46

         SKLEP KOMISIJE (EU) 2019/1182
         z dne 3. julija 2019
         o predlagani državljanski pobudi „Pravo EU, pravice manjšin in demokratizacija španskih institucij“

               (notificirano pod dokumentarno številko C(2019) 4972)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „Pravo EU, pravice manjšin in demokratizacija španskih institucij“ je naslednja: „Sistemska tveganja v Španiji, obravnava manjšinskih skupin in nujna potreba po spodbujanju ukrepov za pomoč demokratizaciji države in njeni uskladitvi s temeljnimi načeli prava EU.“

                     (2)

                     Cilji predlagane državljanske pobude so naslednji: „Naš cilj je zagotoviti, da se Komisija in Parlament v celoti zavedata trenutnih razmer v Španiji, sistemskih tveganj v državi, nespoštovanja pravil in vodilnih načel prava EU ter potrebe po sprožitvi mehanizmov za pomoč za izboljšanje demokratičnih standardov v Španiji, zato da bi se s pravom in instrumenti EU zagotovile pravice in svoboščine manjšinskih skupin in vseh španskih državljanov.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     V skladu s členom 4(2) Uredbe (EU) št. 211/2011 Komisija prijavi predlagano državljansko pobudo, če so izpolnjeni pogoji iz člena 4(2)(a) do (d).

                     (6)

                     Predlagana državljanska pobuda poziva Komisijo, naj v okviru Sporočila Komisije Evropskemu parlamentu in Svetu z naslovom „Novi okvir za krepitev načela pravne države“ (COM(2014) 158) preuči razmere v Španiji glede gibanja za neodvisnost Katalonije oziroma v zvezi s tem sprejme ukrepe. Nasprotno pa predlagana državljanska pobuda ne poziva Komisije k predložitvi predloga pravnega akta Unije.

                     (7)

                     Predlagana državljanska pobuda „Pravo EU, pravice manjšin in demokratizacija španskih institucij“ je iz navedenih razlogov očitno zunaj okvira pristojnosti Komisije za predložitev predloga pravnega akta Unije za namen izvajanja Pogodb v smislu člena 4(2)(b) Uredbe (EU) št. 211/2011 v povezavi s točko 1 člena 2 navedene uredbe –

               SPREJELA NASLEDNJI SKLEP:

            Člen 1
            Prijava predlagane državljanske pobude „Pravo EU, pravice manjšin in demokratizacija španskih institucij“ se zavrne.

            Člen 2
            Ta sklep je naslovljen na organizatorje (člane državljanskega odbora) predlagane državljanske pobude „Pravo EU, pravice manjšin in demokratizacija španskih institucij“, ki jih kot kontaktni osebi zastopata Elisenda PALUZIE in Gérard ONESTA.

            V Bruslju, 3. julija 2019

                  Za Komisijo

               Frans TIMMERMANS

                  Prvi podpredsednik

            (1)  UL L 65, 11.3.2011, str. 1.


title: Sklep Komisije (EU) 2019/1183 z dne 3. julija 2019 o predlagani državljanski pobudi „Cena za ogljik v boju proti podnebnim spremembam“ (notificirano pod dokumentarno številko C(2019) 4973)

text:
                  11.7.2019

                  SL

                  Uradni list Evropske unije

                  L 185/48

         SKLEP KOMISIJE (EU) 2019/1183
         z dne 3. julija 2019
         o predlagani državljanski pobudi „Cena za ogljik v boju proti podnebnim spremembam“

               (notificirano pod dokumentarno številko C(2019) 4973)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „Cena za ogljik v boju proti podnebnim spremembam“ je naslednja: „Evropsko komisijo pozivamo, naj predlaga zakonodajo EU za odvračanje od porabe fosilnih goriv, za spodbujanje varčevanja z energijo in uporabe obnovljivih virov v boju proti globalnemu segrevanju in za omejitev dviga temperature na 1,5 °C.“

                     (2)

                     Cilji predlagane državljanske pobude so naslednji: „Naš predlog uvaja spodnjo ceno za emisije CO2, in sicer od 50 EUR za tono CO2 od leta 2020 do 100 EUR do leta 2025. Hkrati predlog odpravlja obstoječi sistem brezplačne dodelitve pravic onesnaževalcem v EU in uvaja mehanizem za ogljično prilagoditev na mejah za uvoz iz držav, ki niso članice EU, da se kompenzirajo nižje cene emisij CO2 v državi izvoznici. Višji prihodki, ki izhajajo iz oblikovanja cen ogljika, se namenijo za evropske politike, ki podpirajo varčevanje z energijo in uporabo obnovljivih virov, ter za zmanjšanje obdavčitve nižjih prihodkov.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Komisija je pooblaščena, da pripravi predloge pravnih aktov Unije za namen izvajanja Pogodb v zvezi z naslednjimi zadevami:

                                 —

                                 na podlagi člena 113 Pogodbe o delovanju Evropske unije (v nadaljnjem besedilu: PDEU) v zvezi z določbami za harmonizacijo zakonodaje glede prometnih davkov, trošarin in drugih oblik posrednega obdavčenja v obsegu, v kakršnem je takšna harmonizacija potrebna za vzpostavitev in delovanje notranjega trga in preprečevanje izkrivljanja konkurence,

                                 —

                                 na podlagi člena 192(1) in (2) PDEU v povezavi s prvo in četrto alineo člena 191(1) PDEU v zvezi z ukrepi, ki jih je treba sprejeti za doseganje ciljev ohranjanja, varstva in izboljšanja kakovosti okolja ter spodbujanja ukrepov na mednarodni ravni za reševanje regionalnih ali globalnih okoljskih problemov, zlasti v boju proti podnebnim spremembam,

                                 —

                                 na podlagi člena 207 PDEU v zvezi z izvajanjem skupne trgovinske politike.

                     (6)

                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo „Cena za ogljik v boju proti podnebnim spremembam“ bi bilo zato treba prijaviti –

               SPREJELA NASLEDNJI SKLEP:

            Člen 1
            Predlagana državljanska pobuda „Cena za ogljik v boju proti podnebnim spremembam“ se prijavi.

            Člen 2
            Ta sklep začne veljati 22. julija 2019.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Cena za ogljik v boju proti podnebnim spremembam“, ki jih kot kontaktni osebi zastopata Marco CAPPATO in Monica FRASSONI.

            V Bruslju, 3. julija 2019

                  Za Komisijo

               Frans TIMMERMANS

                  Prvi podpredsednik

            (1)  UL L 65, 11.3.2011, str. 1.


title: Sklep Komisije (EU) 2019/1184 z dne 3. julija 2019 o predlagani državljanski pobudi „Pridelajmo znanstveni napredek: pridelek šteje!“ (notificirano pod dokumentarno številko C(2019) 4975)

text:
                  11.7.2019

                  SL

                  Uradni list Evropske unije

                  L 185/50

         SKLEP KOMISIJE (EU) 2019/1184
         z dne 3. julija 2019
         o predlagani državljanski pobudi „Pridelajmo znanstveni napredek: pridelek šteje!“

               (notificirano pod dokumentarno številko C(2019) 4975)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „Pridelajmo znanstveni napredek: pridelek šteje!“ je naslednja: „Direktiva 2001/18/ES je zastarela. Kot študenti bioloških znanosti menimo, da je treba spremeniti sedanji mehanizem izvzetja za nove tehnike gojenja rastlin, določen v direktivi.“

                     (2)

                     Cilji predlagane državljanske pobude so naslednji: „Zlasti zahtevamo večjo pravno jasnost in dodatne opredelitve. Naš cilj je olajšati postopek odobritve za tiste proizvode, pridobljene z novimi tehnikami gojenja, ki imajo le naravne obstoječe lastnosti. Namen je izboljšati znanstveni napredek v Evropski uniji in hkrati zaščititi zdravje ljudi in živali ter okolje.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Na podlagi člena 114 Pogodbe o delovanju Evropske unije (PDEU) se lahko za približevanje določb zakonov in drugih predpisov v državah članicah, kadar je predmet takih določb vzpostavitev in delovanje notranjega trga, sprejme pravni akt Unije za izvajanje Pogodb.

                     (6)

                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo „Pridelajmo znanstveni napredek: pridelek šteje!“ bi bilo zato treba prijaviti –

               SPREJELA NASLEDNJI SKLEP:

            Člen 1
            Predlagana državljanska pobuda „Pridelajmo znanstveni napredek: pridelek šteje!“ se prijavi.

            Člen 2
            Ta sklep začne veljati 25. julija 2019.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Pridelajmo znanstveni napredek: pridelek šteje!“, ki jih kot kontaktni osebi zastopata Lavinia SCUDIERO in Martina HELMLINGER.

            V Bruslju, 3. julija 2019

                  Za Komisijo

               Frans TIMMERMANS

                  Prvi podpredsednik

            (1)  UL L 65, 11.3.2011, str. 1.


Odločba Komisije z dne 16/07/2019 o razglasitvi združljivosti koncentracije s skupnim trgom (Zadeva št. COMP/M.9404 - The Goldman Sachs Group, Inc. / B&B Hotels) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 16/07/2019 o razglasitvi združljivosti koncentracije s skupnim trgom (Zadeva št. COMP/M.9412 - EQT Fund Management S.à r.l. / Nestlé Skin Health S.A.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 04/09/2019 o razglasitvi združljivosti koncentracije s skupnim trgom (Zadeva št. COMP/M.9487 - Charlesbank Capital Partners LLC / GTCR Investment XI LLC / PPT Holdings I, LLC) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta z dne 3. septembra 2019 o sprejetju stališča Sveta o predlogu splošnega proračuna Evropske unije za proračunsko leto 2020

text:
                  6.9.2019

                  SL

                  Uradni list Evropske unije

                  C 302/1

         SKLEP SVETA
         z dne 3. septembra 2019
         o sprejetju stališča Sveta o predlogu splošnega proračuna Evropske unije za proračunsko leto 2020
         (2019/C 302/01)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 314(3) Pogodbe v povezavi s Pogodbo o ustanovitvi Evropske skupnosti za atomsko energijo in zlasti členom 106a Pogodbe,
         ob upoštevanju naslednjega:

                     (1)

                     Komisija je 5. junija 2019 predložila predlog, ki vsebuje predlog splošnega proračuna Evropske unije za proračunsko leto 2020 (1).

                     (2)

                     Svet je predlog Komisije preučil, da bi oblikoval stališče, ki bi bilo glede prihodkov skladno s Sklepom Sveta 2014/335/EU, Euratom z dne 26. maja 2014 o sistemu virov lastnih sredstev Evropske Unije (2), glede odhodkov pa z Uredbo Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (3) –

               SPREJEL NASLEDNJI SKLEP:

            Edini člen
            Svet je svoje stališče o predlogu splošnega proračuna Evropske unije za proračunsko leto 2020 sprejel 3. septembra 2019.
            Celotno besedilo si je mogoče ogledati na spletišču Sveta http://www.consilium.europa.eu/ ali ga od tam prenesti.

            V Bruslju, 3. septembra 2019

                  Za Svet

                  Predsednica

               T. TUPPURAINEN

            (1)  COM(2019) 400 final.

            (2)  UL L 168, 7.6.2014, str. 105.

            (3)  UL L 347, 20.12.2013, str. 884.


title: Sklep Sveta z dne 3. septembra 2019 o sprejetju stališča Sveta o predlogu spremembe proračuna Evropske unije št. 4 za proračunsko leto 2019

text:
                  6.9.2019

                  SL

                  Uradni list Evropske unije

                  C 302/5

         SKLEP SVETA
         z dne 3. septembra 2019
         o sprejetju stališča Sveta o predlogu spremembe proračuna Evropske unije št. 4 za proračunsko leto 2019
         (2019/C 302/05)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 314 Pogodbe v povezavi s Pogodbo o ustanovitvi Evropske skupnosti za atomsko energijo in zlasti členom 106a Pogodbe,
         ob upoštevanju Uredbe (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (1) in zlasti člena 44 Uredbe,
         ob upoštevanju naslednjega:

                     —

                     proračun Unije za proračunsko leto 2019 je bil dokončno sprejet 12. decembra 2018 (2),

                     —

                     Komisija je 2. julija 2019 predložila predlog, ki vsebuje predlog spremembe proračuna št. 4 k splošnemu proračunu za proračunsko leto 2019,

                     —

                     da bi se preprečilo pomanjkanje sredstev, je treba prilagoditve proračunov posameznih institucij obravnavati čim hitreje. Zato mora Svet brez odlašanja sprejeti predlog spremembe proračuna št. 4 k splošnemu proračunu za leto 2019. Torej je upravičeno, da se rok osmih tednov za obveščanje nacionalnih parlamentov, določen v členu 4 Protokola št. 1, skrajša v skladu s členom 3(3) Poslovnika Sveta –

               SPREJEL NASLEDNJI SKLEP:

            Edini člen
            Svet je stališče o predlogu spremembe proračuna Evropske unije št. 4 za proračunsko leto 2019 sprejel 3. septembra 2019.
            Celotno besedilo si je mogoče prebrati na spletišču Sveta http://www.consilium.europa.eu/ ali ga od tam prenesti.

            V Bruslju, 3. septembra 2019

                  Za Svet

                  Predsednik

               T. TUPPURAINEN

            (1)  UL L 193, 30.7.2018, str. 1.

            (2)  UL L 67, 7.3.2019, str. 1.


title: Sklep Sveta (EU) 2019/1563 z dne 16. septembra 2019 o stališču, ki se v imenu Evropske unije zastopa v Komisiji za ribištvo v zahodnem srednjem Atlantiku (WECAFC)

text:
                  19.9.2019

                  SL

                  Uradni list Evropske unije

                  L 241/2

         SKLEP SVETA (EU) 2019/1563
         z dne 16. septembra 2019
         o stališču, ki se v imenu Evropske unije zastopa v Komisiji za ribištvo v zahodnem srednjem Atlantiku (WECAFC)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Unija je članica Komisije za ribištvo v zahodnem srednjem Atlantiku (WECAFC), ki je regionalna ribiška komisija Organizacije Združenih narodov za prehrano in kmetijstvo (FAO), ustanovljena na podlagi člena VI(1) ustanovne listine FAO.

                     (2)

                     Unija je članica FAO.

                     (3)

                     Namen WECAFC je spodbujati učinkovito ohranjanje, upravljanje in razvoj živih bioloških virov v okviru svojih pristojnosti. Na podlagi točke (h) člena 6 svojih revidiranih statutov svetuje o ukrepih za upravljanje (priporočila in resolucije). Zaradi njenega svetovalnega statusa priporočila in resolucije WECAFC za njene članice niso zavezujoča.

                     (4)

                     Skupno sporočilo visokega predstavnika Unije za zunanje zadeve in varnostno politiko ter Evropske komisije z naslovom „Mednarodno upravljanje oceanov: prispevek EU k odgovornemu upravljanju oceanov“ ter sklepi Sveta o navedenem skupnem sporočilu navajajo, da je spodbujanje ukrepov za podporo in povečanje učinkovitosti regionalnih organizacij za upravljanje ribištva in po potrebi za izboljšanje njihovega upravljanja in okrepitev sodelovanja na ključnih oceanskih območjih za zapolnitev vrzeli regionalnega upravljanja glavna značilnost ukrepanja EU v teh forumih.

                     (5)

                     Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij z naslovom „Evropska strategija za plastiko v krožnem gospodarstvu“, se nanaša na posebne ukrepe za zmanjšanje onesnaževanja s plastiko in onesnaževanja morja ter izgub ali opustitev ribolovnega orodja na morju.

                     (6)

                     Primerno je določiti stališče, ki se v imenu Unije zastopa v WECAFC v obdobju 2019–2023, saj WECAFC sprejema nezavezujoče akte, ki lahko odločilno vplivajo na vsebino prava Unije. Večino sklepov Sveta, ki določajo stališče Unije v regionalnih organizacijah za upravljanje ribištva, katerih članica je Unija, je treba revidirati pred letnim zasedanjem navedenih regionalnih organizacij za upravljanje ribištva leta 2024. Zato bi bilo treba za izboljšanje skladnosti med stališči Unije v vseh regionalnih organizacijah za upravljanje ribištva in regionalnih organih za ribištvo ter za racionalizacijo postopka revizije ta sklep revidirati pred zasedanjem WECAFC v letu 2024.

                     (7)

                     Glede na razvijajočo se naravo ribolovnih virov na območju WECAFC in posledično potrebo po stališču Unije, da se upoštevajo novi dogodki, vključno z novimi znanstvenimi in drugimi ustreznimi informacijami, predstavljenimi pred ali med zasedanji WECAFC, bi bilo treba, v skladu z načelom lojalnega sodelovanja med institucijami Unije iz člena 13(2) Pogodbe o Evropski uniji, določiti postopke za vsakoletno določitev stališča Unije v obdobju 2019–2023–

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na zasedanju Komisije za ribištvo v zahodnem srednjem Atlantiku (WECAFC), je določeno v Prilogi I.

            Člen 2
            Vsakoletna opredelitev stališča Unije, ki se zastopa v na zasedanju WECAFC, se določi v skladu s Prilogo II.

            Člen 3
            Stališče Unije, določeno v Prilogi I, Svet na predlog Komisije oceni in po potrebi revidira do zasedanja WECAFC v letu 2024.

            Člen 4
            Ta sklep začne veljati na dan sprejetja.

            V Bruslju, 16. septembra 2019

                  Za Svet

                  Predsednica

               T. TUPPURAINEN

            PRILOGA I

               Stališče, ki se v imenu Unije zastopa v Komisiji za ribištvo v zahodnem srednjem Atlantiku (WECAFC).

            1.   NAČELA

            V okviru WECAFC Unija:

                        (a)

                        deluje v skladu s cilji in načeli, ki jim Unija sledi v okviru skupne ribiške politike, zlasti s previdnostnim pristopom in cilji v zvezi z največjim trajnostnim donosom, kot je določeno v členu 2(2) Uredbe (EU) št. 1380/2013, za spodbujanje izvajanja ekosistemskega pristopa k upravljanju ribištva, za preprečevanje in čim večje zmanjšanje nenamernega ulova ter postopno odpravo zavržkov, za zmanjšanje vpliva ribolovnih dejavnosti na morske ekosisteme in njihove habitate ter za zagotavljanje primernega življenjskega standarda za tiste, ki so odvisni od ribolovnih dejavnosti, in sicer s spodbujanjem ekonomsko uspešnega in konkurenčnega ribištva Unije ob upoštevanju interesov potrošnikov;

                        (b)

                        si prizadeva za ustrezno vključitev deležnikov v pripravo resolucij in priporočil WECAFC, ki jih ta sprejme v skladu z revidiranimi statuti;

                        (c)

                        zagotavlja, da so resolucije in priporočila, sprejeti v WECAFC, v skladu z mednarodnim pravom, zlasti z določbami Konvencije Združenih narodov o pomorskem mednarodnem pravu iz leta 1982, Sporazuma Združenih narodov v zvezi z ohranjanjem in upravljanjem čezconskih staležev rib in izrazito selivskih staležev rib iz leta 1995, Sporazuma o spodbujanju usklajevanja ribiških plovil na odprtem morju z mednarodnimi ukrepi za ohranjanje in upravljanje iz leta 1993, Kodeksa FAO za odgovorno ribištvo iz leta 1995 ter Sporazuma Organizacije za prehrano in kmetijstvo o ukrepih države pristanišča iz leta 2009;

                        (d)

                        spodbuja stališča, skladna z dobrimi praksami regionalnih organizacij za upravljanje ribištva in regionalnih organov za ribištvo na istem območju, in spodbuja usklajevanje med regionalnimi organizacijami za upravljanje ribištva in relevantnimi organizacijami, kot so podregionalne ribiške organizacije in konvencije o regionalnih morjih, ter po potrebi sodelovanje z globalnimi organizacijami v okviru njihovih pooblastil, kadar je to primerno, vključno z mehanizmi sodelovanja med regionalnimi organizacijami za upravljanje ribištva, ki se ne ukvarjajo s tuni, ki so podobni tako imenovanemu procesu iz Kobeja za regionalne organizacije za upravljanje ribištva za tune;

                        (e)

                        si prizadeva za usklajenost in sinergijo s politiko, ki jo Unija vodi v okviru dvostranskih odnosov na področju ribištva s tretjimi državami, in zagotavlja skladnost s svojimi drugimi politikami, zlasti na področju zunanjih odnosov, zaposlovanja, okolja, trgovine, razvoja, raziskav in inovacij;

                        (f)

                        zagotavlja, da se spoštujejo mednarodne zaveze Unije;

                        (g)

                        deluje v skladu s sklepi Sveta z dne 19. marca 2012 o sporočilu Komisije o zunanji razsežnosti skupne ribiške politike (1);

                        (h)

                        si za floto Unije na območju pristojnosti WECAFC prizadeva ustvariti enake konkurenčne pogoje na podlagi istih načel in standardov, kot se uporabljajo v pravu Unije, ter spodbujati enotno izvajanje navedenih načel in standardov;

                        (i)

                        deluje v skladu s sklepi Sveta (2) o skupnem sporočilu visokega predstavnika EU za zunanje zadeve in varnostno politiko ter Komisije z naslovom Mednarodno upravljanje oceanov: prispevek EU k odgovornemu upravljanju oceanov (3) in spodbuja ukrepe za podporo in povečanje učinkovitosti WECAFC ter po potrebi za izboljšanje njenega upravljanja in uspešnosti, zlasti s podporo reforme WECAFC, da bi ta postala polnopravna regionalna organizacija za upravljanje ribištva, kar bi prispevalo k trajnostnemu upravljanju oceanov v vseh njegovih razsežnostih.

                  2.   SMERNICE

            Evropska unija si po potrebi prizadeva za podporo pri sprejetju naslednjih ukrepov WECAFC:

                        (a)

                        resolucij in priporočil za ohranjanje in upravljanje živih morskih virov na območju pristojnosti WECAFC na podlagi najboljših razpoložljivih znanstvenih mnenj;

                        (b)

                        resolucij in priporočil za spremljanje, nadzor in opazovanje ribištva na območju pristojnosti WECAFC, tudi za preprečevanje dejavnosti nezakonitega, neprijavljenega in zakonsko neurejenega ribolova, odvračanje od njih in njihovo odpravljanje;

                        (c)

                        resolucij in priporočil za zmanjšanje negativnih učinkov ribolovnih dejavnosti in ribogojstva na morsko biotsko raznovrstnost in morske ekosisteme ter njihove habitate, vključno z ukrepi za zmanjšanje onesnaževanja morja in preprečevanje onesnaževanja s plastičnimi odpadki na morju ter zmanjšanje učinkov plastičnih odpadkov, ki so prisotni v morju, na morsko biotsko raznovrstnost in ekosisteme, zaščitnimi ukrepi za občutljive morske ekosisteme na območju pristojnosti WECAFC v skladu z Mednarodnimi smernicami FAO o upravljanju globokomorskega ribolova na odprtih morjih ter ukrepi za preprečevanje in čim večje zmanjšanje nenamernega ulova, zlasti ranljivih morskih vrst, in postopno odpravo zavržkov;

                        (d)

                        resolucij in priporočil za zmanjšanje učinkov zapuščene, izgubljene ali drugače zavržene ribiške opreme v oceanu in olajšanje prepoznavanja in odkrivanja take opreme;

                        (e)

                        resolucij in priporočil za prepoved ribolova, ki se izvaja izključno za namen pridobivanja plavuti morskih psov, s katerimi se zahteva, da se vsi morski psi iztovorijo z vsemi plavutmi, ki se naravno držijo trupa;

                        (f)

                        po potrebi skupnih pristopov z drugimi regionalnimi organi za ribištvo in regionalnimi organizacijami za upravljanje ribištva, zlasti tistimi, ki sodelujejo pri upravljanju ribištva na istem območju;

                        (g)

                        priporočil, po potrebi in v dovoljenem obsegu glede na zadevne ustanovne dokumente, ki spodbujajo k izvajanju Konvencije o delu na področju ribolova Mednarodne organizacije dela (MOD);

                        (h)

                        dodatnih tehničnih resolucij in priporočil na podlagi nasvetov pomožnih organov in delovnih skupin WECAFC.

               (1)  7087/12 REV 1 ADD 1 COR 1.

               (2)  7348/1/17 REV 1 z dne 24. marca 2017.

               (3)  JOIN(2016) 49 final z dne 10. novembra 2016.

            PRILOGA II

               Vsakoletna določitev stališča Unije, ki se zastopa na zasedanjih Komisije za ribištvo v zahodnem srednjem Atlantiku

            Pred vsakim zasedanjem WECAFC, na katerem navedeni organ sprejme sklepe, ki lahko odločilno vplivajo na vsebino zakonodaje, ki jo sprejme zakonodajalec Unije, se sprejmejo potrebni ukrepi, da se v stališču, izraženem v imenu Unije, upoštevajo najnovejše znanstvene in druge pomembne informacije, predložene Komisiji, v skladu z načeli in smernicami iz Priloge I.
            V ta namen in na podlagi navedenih informacij Komisija Svetu dovolj zgodaj pred vsakim zasedanjem WECAFC pošlje pisni dokument, ki določa podrobnosti predlagane določitve stališča Unije, da bi lahko razpravljali in potrdili podrobnosti o stališču, ki bo izraženo v imenu Unije.
            Če med zasedanjem WECAFC, vključno med zasedanjem na kraju samem, ni mogoče doseči dogovora, se zadeva predloži Svetu ali njegovim pripravljalnim telesom, da bi se v stališču Unije upoštevali novi elementi.


title: Sklep Komisije (EU) 2019/1564 z dne 4. septembra 2019 o predlagani državljanski pobudi „V kali zatrimo korupcijo v Evropi s prenehanjem financiranja držav z neučinkovitim sodstvom po pretečenem roku“ (notificirano pod dokumentarno številko C(2019) 6387)

text:
                  19.9.2019

                  SL

                  Uradni list Evropske unije

                  L 241/6

         SKLEP KOMISIJE (EU) 2019/1564
         z dne 4. septembra 2019
         o predlagani državljanski pobudi „V kali zatrimo korupcijo v Evropi s prenehanjem financiranja držav z neučinkovitim sodstvom po pretečenem roku“

               (notificirano pod dokumentarno številko C(2019) 6387)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „V kali zatrimo korupcijo v Evropi s prenehanjem financiranja držav z neučinkovitim sodstvom po pretečenem roku“ je naslednja: „Določitev končnega roka 10 let po pristopu za avtomatski moratorij na plačila iz strukturnih in kohezijskih skladov za nove države članice, dokler se ne odpravi mehanizem za spremljanje njihovega sodstva.“

                     (2)

                     Cilji predlagane državljanske pobude so naslednji: „Sedanja zakonodaja EU dopušča neustrezne razlage. Pod določenimi pogoji se lahko izkaže, da je korupcija med političnimi elitami v novih državah članicah koristna za druge države v Uniji, relativni pojem ‚začasen‘ pa se podaljšuje za nedoločen čas. Določitev strogega časovnega okvira preprečuje neposredno in posredno motivacijo za korupcijo v državah članicah EU. Eden takšnih primerov je neučinkovitost obstoječega mehanizma za spremljanje v primeru Bolgarije in Romunije.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Pravni akt Unije za izvajanje Pogodb se lahko sprejme na podlagi finančnih pravil, ki zlasti določajo postopek v zvezi z izvrševanjem proračuna Unije ter predložitvijo in revizijo računov, v skladu s členom 322(1)(a) Pogodbe o delovanju Evropske unije (v nadaljnjem besedilu: PDEU).

                     (6)

                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo „V kali zatrimo korupcijo v Evropi s prenehanjem financiranja držav z neučinkovitim sodstvom po pretečenem roku“ bi bilo zato treba prijaviti –

               SPREJELA NASLEDNJI SKLEP:

            Člen 1
            Predlagana državljanska pobuda „V kali zatrimo korupcijo v Evropi s prenehanjem financiranja držav z neučinkovitim sodstvom po pretečenem roku“ se prijavi.

            Člen 2
            Ta sklep začne veljati 12. septembra 2019.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „V kali zatrimo korupcijo v Evropi s prenehanjem financiranja držav z neučinkovitim sodstvom po pretečenem roku“, ki jih kot kontaktni osebi zastopata Veneta Konstantinova MAGISTRELLI in Dobrinka Ruseva MOSKOVA.

            V Bruslju, 4. septembra 2019

                  Za Komisijo

               Frans TIMMERMANS

                  Prvi podpredsednik

            (1)  UL L 65, 11.3.2011, str. 1.


title: Sklep Komisije (EU) 2019/1565 z dne 4. septembra 2019 o predlagani državljanski pobudi „Ukrepi za reševanje podnebne krize“ (notificirano pod dokumentarno številko C(2019) 6388)

text:
                  19.9.2019

                  SL

                  Uradni list Evropske unije

                  L 241/8

         SKLEP KOMISIJE (EU) 2019/1565
         z dne 4. septembra 2019
         o predlagani državljanski pobudi „Ukrepi za reševanje podnebne krize“

               (notificirano pod dokumentarno številko C(2019) 6388)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „Ukrepi za reševanje podnebne krize“ je naslednja: „Evropsko komisijo pozivamo, naj okrepi ukrepe za reševanje podnebne krize v skladu z omejitvijo globalnega segrevanja za 1,5 °C. To pomeni ambicioznejše podnebne cilje in finančno podporo podnebnim ukrepom.“

                     (2)

                     Cilji predlagane državljanske pobude so naslednji: „EU prilagodi svoje cilje (nacionalno določeni prispevek) iz Pariškega sporazuma tako, da do leta 2030 doseže 80-odstotno zmanjšanje emisij toplogrednih plinov, do leta 2035 neto-0, ter temu ustrezno prilagodi evropsko podnebno zakonodajo. Na mejah EU izvaja ogljično prilagajanje. Pogodbe o prosti trgovini ne podpiše z nobeno partnersko državo, ki si po podatkih iz neodvisne znanstvene analize podnebnih ukrepov (Climate Action Tracker) ne prizadeva za omejitev dviga temperature za največ 1,5 °C. EU pripravi brezplačna izobraževalna gradiva o učinkih podnebnih sprememb za vse učne načrte članic.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Komisija je pooblaščena, da pripravi predloge pravnih aktov Unije za namen izvajanja Pogodb v zvezi z naslednjimi zadevami:

                                 —

                                 na podlagi člena 192(1) in (2) v povezavi s prvo in četrto alineo člena 191(1) Pogodbe o delovanju Evropske unije (v nadaljnjem besedilu: PDEU) v zvezi z ukrepi, ki jih je treba sprejeti za doseganje ciljev ohranjanja, varstva in izboljšanja kakovosti okolja ter spodbujanja ukrepov na mednarodni ravni za reševanje regionalnih ali globalnih okoljskih problemov, zlasti v boju proti podnebnim spremembam,

                                 —

                                 na podlagi člena 207 PDEU v zvezi z izvajanjem skupne trgovinske politike.

                     (6)

                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo „Ukrepi za reševanje podnebne krize“ bi zato bilo treba prijaviti –

               SPREJELA NASLEDNJI SKLEP:

            Člen 1
            Predlagana državljanska pobuda „Ukrepi za reševanje podnebne krize“ se prijavi.

            Člen 2
            Ta sklep začne veljati 23. septembra 2019.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Ukrepi za reševanje podnebne krize“, ki jih kot kontaktni osebi zastopata Thomas EITZENBERGER in Astrid Cecilie BUDOLFSEN.

            V Bruslju, 4. septembra 2019

                  Za Komisijo

               Frans TIMMERMANS

                  Prvi podpredsednik

            (1)  UL L 65, 11.3.2011, str. 1.


title: Sklep Komisije (EU) 2019/1566 z dne 4. septembra 2019 o predlagani državljanski pobudi „Rešimo čebele in kmete! Čebelam prijazno kmetijstvo za zdravo okolje“ (notificirano pod dokumentarno številko C(2019) 6389)

text:
                  19.9.2019

                  SL

                  Uradni list Evropske unije

                  L 241/10

         SKLEP KOMISIJE (EU) 2019/1566
         z dne 4. septembra 2019
         o predlagani državljanski pobudi „Rešimo čebele in kmete! Čebelam prijazno kmetijstvo za zdravo okolje“

               (notificirano pod dokumentarno številko C(2019) 6389)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „Rešimo čebele in kmete! Čebelam prijazno kmetijstvo za zdravo okolje“ je naslednja: „Da bi zaščitili zdravje čebel in ljudi, pozivamo Komisijo, naj predlaga pravne akte za postopno odpravo sintetičnih pesticidov do leta 2035, obnovo biotske raznovrstnosti in pomoč kmetom pri prehodu.“

                     (2)

                     Cilji predlagane državljanske pobude so naslednji: „Postopno zmanjšanje uporabe sintetičnih pesticidov v kmetijstvu v EU za 80 % do leta 2030, pri čemer se najprej odpravijo najnevarnejši, do leta 2035 pa naj se sintetični pesticidi popolnoma prenehajo uporabljati; obnova naravnih ekosistemov na kmetijskih območjih, da kmetovanje postane nosilec obnove biotske raznolikosti; reforma kmetijstva z dajanjem prednosti raznolikemu in trajnostnemu kmetovanju manjšega obsega, podpora hitremu povečevanju agroekoloških in organskih praks ter omogočanje neodvisnega usposabljanja, ki temelji na izkušnjah kmetov, ter raziskav na področju kmetovanja brez pesticidov in gensko spremenjenih organizmov.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Za namen izvajanja Pogodb se lahko sprejmejo pravni akti Unije:

                                 —

                                 na podlagi člena 43(2) Pogodbe o delovanju Evropske unije (v nadaljnjem besedilu: PDEU) v zvezi z določitvijo skupnih ureditev kmetijskih trgov in drugih določb, potrebnih za doseganje ciljev skupne kmetijske politike,

                                 —

                                 na podlagi člena 114 PDEU v zvezi s približevanjem določb zakonov in drugih predpisov v državah članicah, katerih predmet je vzpostavitev in delovanje notranjega trga,

                                 —

                                 na podlagi člena 168(4)(b) PDEU v zvezi z ukrepi na veterinarskem in fitosanitarnem področju, katerih neposredni cilj je varovanje javnega zdravja.

                     (6)

                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo „Rešimo čebele in kmete! Čebelam prijazno kmetijstvo za zdravo okolje“ bi zato bilo treba prijaviti –

               SPREJELA NASLEDNJI SKLEP:

            Člen 1
            Predlagana državljanska pobuda z naslovom „Rešimo čebele in kmete! Čebelam prijazno kmetijstvo za zdravo okolje“ se prijavi.

            Člen 2
            Ta sklep začne veljati 30. septembra 2019.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Rešimo čebele in kmete! Čebelam prijazno kmetijstvo za zdravo okolje“, ki jih kot kontaktni osebi zastopata Karl BÄR in Helmut BURTSCHER-SCHADEN.

            V Bruslju, 4. septembra 2019

                  Za Komisijo

               Frans TIMMERMANS

                  Prvi podpredsednik

            (1)  UL L 65, 11.3.2011, str. 1.


title: Sklep Komisije (EU) 2019/1567 z dne 4. septembra 2019 o predlagani državljanski pobudi „Zagotavljanje skladnosti skupne trgovinske politike s Pogodbama EU in mednarodnim pravom“ (notificirano pod dokumentarno številko C(2019) 6390)

text:
                  19.9.2019

                  SL

                  Uradni list Evropske unije

                  L 241/12

         SKLEP KOMISIJE (EU) 2019/1567
         z dne 4. septembra 2019
         o predlagani državljanski pobudi „Zagotavljanje skladnosti skupne trgovinske politike s Pogodbama EU in mednarodnim pravom“

               (notificirano pod dokumentarno številko C(2019) 6390)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Vsebina predlagane državljanske pobude „Zagotavljanje skladnosti skupne trgovinske politike s Pogodbama EU in mednarodnim pravom“ je naslednja: „Pravno urejanje trgovinskih poslov z gospodarskimi subjekti okupatorja, ki imajo sedež ali poslujejo na zasedenih ozemljih, in sicer predlaga, da se izdelkom s poreklom s teh ozemelj prepreči vstop na trg EU.“

                     (2)

                     Cilji predlagane državljanske pobude so naslednji: „Komisija mora kot varuhinja Pogodb zagotavljati skladnost politike Unije ter spoštovanje temeljnih pravic in mednarodnega prava na vseh področjih prava EU, vključno s skupno trgovinsko politiko. Predlagati mora pravne ukrepe, ki bi pravnim osebam EU preprečili tako uvoz izdelkov s poreklom iz nezakonitih naselbin na zasedenih ozemljih kot tudi izvoz na takšna ozemlja, da bi EU ohranila integriteto notranjega trga in preprečila pomoč vzdrževanju takšnih nezakonitih razmer.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Pravni akt, ki bi zajemal vsebino predlagane državljanske pobude, bi bilo mogoče sprejeti le na podlagi člena 215 PDEU.

                     (6)

                     Vendar je predpogoj za sprejetje pravnega akta na podlagi člena 215 PDEU sklep, sprejet v skladu s poglavjem 2 naslova V Pogodbe o Evropski uniji, ki določa delno ali popolno prekinitev ali omejitev gospodarskih in finančnih odnosov z zadevno tretjo državo. Komisija ni pristojna za predložitev predlogov za tak sklep. Ker ni ustreznega sklepa, sprejetega v skladu s poglavjem 2 naslova V Pogodbe o Evropski uniji, Komisija nima pristojnosti za predložitev predloga za pravni akt, ki se sprejme na podlagi člena 215 PDEU.

                     (7)

                     Predlagana državljanska pobuda „Zagotavljanje skladnosti skupne trgovinske politike s Pogodbama EU in mednarodnim pravom“ je iz navedenih razlogov očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v smislu člena 4(2)(b) Uredbe v povezavi s točko 1 člena 2 Uredbe –

               SPREJELA NASLEDNJI SKLEP:

            Člen 1
            Prijava predlagane državljanske pobude „Zagotavljanje skladnosti skupne trgovinske politike s Pogodbama EU in mednarodnim pravom“ se zavrne.

            Člen 2
            Ta sklep je naslovljen na organizatorje (člane državljanskega odbora) predlagane državljanske pobude z naslovom „Zagotavljanje skladnosti skupne trgovinske politike s Pogodbama EU in mednarodnim pravom“, ki jih kot kontaktni osebi zastopata [osebni podatki po posvetovanju z organizatorji izbrisani].

            V Bruslju, 4. septembra 2019

                  Za Komisijo

               Frans TIMMERMANS

                  Prvi podpredsednik

            (1)  UL L 65, 11.3.2011, str. 1.


title: Sklep Sveta (EU) 2019/1694 z dne 4. oktobra 2019 o imenovanju nadomestnega člana Odbora regij na predlog Madžarske

text:
                  10.10.2019

                  SL

                  Uradni list Evropske unije

                  L 259/58

         SKLEP SVETA (EU) 2019/1694
         z dne 4. oktobra 2019
         o imenovanju nadomestnega člana Odbora regij na predlog Madžarske
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 305 Pogodbe,
         ob upoštevanju predloga madžarske vlade,
         ob upoštevanju naslednjega:

                     (1)

                     Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

                     (2)

                     Zaradi izteka mandata Béle KOCSY se je sprostilo mesto nadomestnega člana –

               SPREJEL NASLEDNJI SKLEP:

            Člen 1
            Za preostanek mandata, ki se izteče 25. januarja 2020, se za nadomestno članico Odbora regij imenuje:

                        —

                        Henrietta MAKAY-BERÓ, deputy mayor of the city of Tata.

            Člen 2
            Ta sklep začne veljati na dan sprejetja.

            V Luxembourgu, 4. oktobra 2019

                  Za Svet

                  Predsednik

               K. MIKKONEN

            (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

            (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

            (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


               24.11.2017

               SL

               Uradni list Evropske unije

               C 399/238

         P8_TA(2015)0451
   Podaljšanje mandata predsednika Evropskega organa za zavarovanja in poklicne pokojnine (EIOPA)
   Sklep Evropskega parlamenta z dne 16. decembra 2015 o podaljšanju mandata predsednika Evropskega organa za zavarovanja in poklicne pokojnine (EIOPA) (C8-0314/2015 – 2015/0904(NLE))
   (Odobritev)
   (2017/C 399/50)

      Evropski parlament,

               —

               ob upoštevanju predloga odbora nadzornikov Evropskega organa za zavarovanja in poklicne pokojnine (EIOPA) z dne 30. septembra 2015 o podaljšanju mandata predsednika EIOPA za nadaljnjih pet let (C8-0314/2015),

               —

               ob upoštevanju člena 48(4) Uredbe (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (1),

               —

               ob upoštevanju Poslovnika,

               —

               ob upoštevanju poročila Odbora za ekonomske in monetarne zadeve (A8-0348/2015),

               A.

               ker je odbor nadzornikov EIOPA leta 2011 na podlagi odprtega izbirnega postopka imenoval prvega predsednika EIOPA za petletni mandat v skladu s členom 48(2) Uredbe (EU) št. 1094/2010;

               B.

               ker je v členu 48(4) Uredbe (EU) št. 1094/2010 določeno, da lahko odbor nadzornikov EIOPA ob upoštevanju ocene iz te določbe enkrat podaljša mandat predsednika EIOPA, če to potrdi Evropski parlament;

               C.

               ker je odbor nadzornikov EIOPA 30. septembra 2015 predlagal podaljšanje mandata sedanjega predsednika EIOPA Gabriela Bernardina za nadaljnjih pet let in o tem ustrezno obvestil Evropski parlament;

               D.

               ker je imel sedanji predsednik EIOPA Gabriel Bernardino 17. novembra 2015 v Odboru za ekonomske in monetarne zadeve predstavitev, ki jo je začel z uvodno izjavo, nadaljeval pa z odgovori na vprašanja članov odbora;

               1.

               odobri priporočilo za podaljšanje mandata Gabriela Bernardina kot predsednika EIOPA za nadaljnjih pet let;

               2.

               naroči svojemu predsedniku, naj ta sklep posreduje Svetu, Komisiji, EIOPA in vladam držav članic.

      (1)  UL L 331, 15.12.2010, str. 48.